google/wiki40b huggingface dataset:
Visitasjon

Visitasjon er en undersøkelse politiet gjør av en persons ytre eller et kjøretøy.
Visitasjon kan bare foretas når det har til formål å stanse forstyrrelser av den offentlige ro og orden eller når omstendighetene gir grunn til frykt for slike forstyrrelser, å ivareta enkeltpersoners eller allmennhetens sikkerhet eller å avverge eller stanse lovbrudd. Det må foreligge konkret eller saklig grunn for at politiet skal kunne visitere en person eller et kjøretøy.
Visitasjon av en person er en ytre besiktigelse av en person. Siktemålet med visitasjon av person er å søke etter ting som er anbrakt utenpå kroppen eller som befinner seg hos personen i dennes umiddelbare nærhet. Legemet i seg selv er ikke gjenstand for gransking. Visitasjon må avgrenses mot kroppsransaking og kroppsvisitering. Ransaking og visitering har ulikt hjemmelsgrunnlag og dermed ulike formål. Selve gjennomføringen av ransakingen/visitasjonen kan se helt lik ut og være like inngripende. Når formålet med ransakingen/visitasjonen er nådd skal den avsluttes. 
Når politiet gjør en bil til gjenstand for visitasjon kan bilen undersøkes overalt både utvendig, under og innvendig, herunder bagasjerom, hanskerom og hjulbrønn. Det kan undersøkes under matter og annet løst utstyr inne i bilen, samt bagasje og andre gjenstander som befinner seg i eller på kjøretøyet. Gjennomsøking av et kjøretøy som er så inngående at det foretas substansielle inngrep som, for eksempel der deler eller fastmontert utstyr løsnes eller må fjernes, rubriseres som straffeprosessuell ransaking og krever skjellig grunn til mistanke.
Direkte ordførervalg

Direkte ordførervalg var en forsøksordning som anvendtes ved kommunestyrevalg i enkelte kommuner, første gang ved valget i 1999, siste gang i 2007. Forsøkene skulle oppmuntre til høyere valgdeltagelse ved lokalvalg. Kritiske røster mente dog at ordningen fjernet oppmerksomhet fra politikken, og gjorde valget til et rent personvalg, fremfor å skulle stemme på ideologi og faktisk politikk.
Trine Strand

Trine Strand er norsk artist, tekstforfatter og komponist. Hun kommer fra Malangseidet i Balsfjord kommune.
Trine Strand har gitt ut fire album og seks singler.
Nord-Norge har fått en sentral plass i Trine Strand sine sanger. Hun er flere gang blitt beskrevet som artisten med den varme stemmen og de nære tekstene.
Dokumentavgift

Dokumentavgift er en særavgift til statskassen. Avgiftsplikten inntrer ved tinglysing av dokumenter som overfører hjemmel til fast eiendom, herunder bygning på fremmed grunn og tilhørende festerett til tomta. Avgiften er 2,5 % av eiendommens markedsverdi, dog minst 250 kroner. Ved tinglysing av førstegangs overføring av hjemmel til eierseksjon eller til fysisk del av eiendom i forbindelse med oppløsning av borettslag og boligaksjeselskaper, betales en fast avgift på 1 000 kroner per hjemmelsoverføring.
Dokumentavgiften avløste stempelavgiften i 1976. Dokumentavgiften er fiskalt begrunnet, dvs. at den kun har til hensikt å skaffe staten inntekter. Størrelsen på avgiften er derfor ikke ment å dekke statens kostnader ved tinglysing. Disse kostnadene dekkes av tinglysingsgebyret.
Dokumentavgiften innbragte i 2010 henhold til revidert nasjonalbudsjett for 2011 ca. 5,4 mrd. kroner.
I den politiske debatten omtaler motstandere av dokumentavgiften den ofte som «flytteskatt».
Joels bok

Joel (hebraisk: יוֹאֵל – Yôʾēl; gresk: Ἰωήλ – Iōḗl) er en del av den jødiske Tanákh, og også av Det gamle testamentet i den kristne Bibelen. Joels bok er en del av en gruppe med tolv profetiske bøker, kjent som de tolv mindre profeter, en betegnelse som indikerer tekstenes korte lengde sammenlignet med de lengre profetiske tekstene. Boken begynner med et kort utsagn som tilskrev boken til «Joel, sønn av Petuel», som var en profet i det sørlige kongedømmet Judea.
NM i friidrett 1972

Norgesmesterskapet i friidrett 1972 bestod av flere arrangementer som i 1972 kåret norgesmestere i friidrettsøvelsene.
Hovedmesterskapet ble arrangert på Stavanger stadion i Stavanger i perioden 11. til 13. august. 
Arrangører var Skjalg IL, Stavanger FIK og IL Viking.
Kongepokalvinnere var Audun Garshol og Wenche Sørum. 
Se også NM i mangekamp 1972.
Pus – Kåt som faen!

PUS – Kåt som faen! er Jan-Erik Fjells første roman. Boken handler om Herman Andresen, en 20 år gammel gutt som kun tenker på to ting: seg selv og damer. Ettersom det er lenge mellom hver dame det er verdt å satse på, synes Herman det er fint at det er langt kortere mellom dem som kun er et hakk i dashbordet – som til nå har 44 hakk. Livet er enkelt og ukomplisert, helt til den narsissistiske holdningen ikke bare ødelegger for andre, men også for ham selv.
Hovedpersonen i boka, Herman Andresen, skal være basert på en person forfatter Jan-Erik Fjell kjenner. Det er ikke offentliggjort hvem denne personen er. I et radiointervju sendt på flere kanaler i Østfold, ble Fjell intervjuet sammen med denne personen. I intervjuet blir personen omtalt som Herman, samme fornavn som hovedpersonen i romanen. Dette for å ikke avsløre hans egentlige identitet.
Maison

Maison eller Maison interiør er et norsk magasin som dekker stoffområdene bolig og interiør. Utgiver er Egmont Publishing. Maison kommer med  9 utgaver i året. Redaktør er Kriss Daatland.
Vårdcentral

En vårdcentral eller hälsocentral kalles en «enhet for åpen helse- og sykeomsorg». I Sverige er det cirka 1 000 vårdcentraler, som i de fleste tilfeller drives av landsting eller de såkalte primærkommunene. Avtale om opprettelse av vårdcentraler har i de senere år kunnet inngås med entreprenører og/eller kooperativer.
Ved sykdom som ikke er akutt henvises pasienter i førsta omgang til vårdcentralen. Vårdcentralene regnes til primærhelsetjenesten.

Personal

Vårdcentraler bemannes blant annet med allmennleger og sykepleiere som kan være spesialiserte. Det kan for eksempel være diabetessykepleiere. Visse vårdcentraler har gjort forsøk med farmasøyter som ved behov kan foreta legemiddelgjennomganger for pasienter med mange ulike medisiner.
Anibare

Turisme

I dette distriktet ligger øyas beste strand ved Anibare-bukta. Det er ei strand med hvit korallsand, og øyas beste sted for å surfe eller bade. Anibare-bukta er øyas eneste større attraksjon. Nær den ligger Meneñ Hotel.

Industri

I distriktets vestlige deler er fosfatlagrene.
Oppedalselva

Fiske

Vassdraget hadde under de siste tiårene av 1900-tallet en sterk reduksjon i fiskebestandene på grunn av sur nedbør. De øverste delene av nedbørfeltet ble hardest rammet, og i Skiddalsvatnet og Krokelivatnet, som er de to høyest beliggende innsjøene, døde bestanden av ørret ut allerede på 1970-tallet. I Grønlivatnet og Klypevatna, som ligger mellom en og to kilometer nedstrøms disse, var det ennå i 1990 tynne bestander av ørret, men også i disse vatnene ble det på 1970-tallet registrert en nedgang i ørretbestanden.
I senere år er det sett en betydelig forbedring i forholdene for fiskebestandene i Gulen. Bestanden av aure har økt i flere vatn øst for Fjordsdalen, blant annet i Grønlivatnet og Klypevatna hvor bestanden har økt fra «tynn» til «middels tett».
Harpyier

Harpyier (gresk: ἅρπυια, harpūia, «snappere», latin: harpeia) var i henhold til gresk og romersk mytologi en form for bevingede ånder eller stormgudinner som er best kjent for at de stjal all maten fra Fineas, en fønikisk konge fra Thrakia, i henhold til en legende. De ble opprinnelig forestilt og framstilt som bevingede kvinner, og senere som rovfugler med kvinnehoder. Den bokstavelige meningen av ordet synes å være «det som snapper» ettersom det kommer fra gresk harpazein (ἁρπάζειν), som betyr «å snappe».
Et av disse vesnene var mor til vestvinden Zephyros, tidvis beskrevet som en av hestene til Akilles. I denne konteksten har Jane Ellen Harrison anført oppfatningen i Vergils Georgica hvor hoppene ble drektige av vinden alene.
Den greske dikteren Hesiod kalte dem for «vakkert-hårete» vesener, og bilder på gresk keramikkvaser har framstilt harpyiene som vakre kvinner med vinger. Harpyier som stygge og skremmende bevingede fuglekvinner, eksempelvis i dramatikeren Aiskhylos’ Eumenidene (linje femti) er en senere utvikling, grunnet en forvirring med sirene. Romerske og bysantinske forfattere beskrev i utpenslede detaljer hvor fæle og stygge de var.
Også i moderne tid har harpyier blitt benyttet i symbolsk kunst, blant annet av Edvard Munch i en tusjtegning (og varianter i andre media) fra 1898. Hos Munch er kvinnen blitt et rovdyr og en åtseleter med skarpe klør og store mørke vinger.
Krista Pärmäkoski

Karriere

I VM 2009 i Liberec ble hun nr. 37 på 10 km klassisk. Hun ble juniorverdensmester på 5 km klassisk i Hinterzarten i 2010. I  OL 2010 i Vancouver ble hun nr. 25 på 30 km fellesstart og nr. 52 på 10 km fristil.
I Tour de Ski 2010/11 endte hun på åttendeplass sammenlagt med en andreplass på andre etappe, 10 km klassisk i Oberhof, som beste resultat. Under VM 2011 i Oslo fikk hun bronse på 4x5 km stafett sammen Riitta-Liisa Roponen, Pirjo Muranen og Aino-Kaisa Saarinen. Under OL 2014 gikk hun ankeretappen på det finske laget som fikk sølv på 4 x 5 km stafett etter Sverige og foran Tyskland. De andre på laget var Anne Kyllönen, Aino-Kaisa Saarinen og Kerttu Niskanen.
Under VM 2015 gikk hun siste etappe på det finske laget som tok bronse på 4 × 5 km stafett. De andre på laget var Aino-Kaisa Saarinen, Kerttu Niskanen og Riitta-Liisa Roponen. Under VM 2017 tok hun sølv bak Marit Bjørgen på 15 km duatlon. Hun tok sølv på 30 km klassisk og bronse på både 15 km jaktstart og 10 km fristil under Vinter-OL 2018 i Pyeongchang.
Ulkefisker

Systematikk

Systematikken for denne gruppen er ikke fullt ut forstått og inndelingen av delgrupper kan variere og vil bli forandret etter hvert som flere undersøkelser blir gjennomført.
Gruppen flygeknurrer (Dactylopteridae) blir ofte inkludert som en delgruppe av ulkefisker, men nyere undersøkelser tyder på at denne gruppen er søstergruppe til ulkefisker.
Severstal Tsjerepovets

Severstal Tsjerepovets er et profesjonelt ishockeylag fra Tsjerepovets, Vologda oblast i Russland. De spiller i Kontinental Hockey League.
Laget ble grunnlagt i 1956 under navnet Stroitel Tsjerepovets. Navnet ble endret til Metallurg Tsjerepovets i 1959 og fikk sitt nåværende navn i 1994, etter stålselskapet Severstal, som sponser klubben.
Amphelictus

Utseende

Middelsstore, avlange, mer eller mindre brunlige trebukker. Antennene er omtrent så lange som kroppen hos hunnene, lengre enn kroppen hos hannene. Pronotum har rundede sider med en liten tann midt på. Dekkvingene er lange og parallellsidige. Oversiden er fint hårete.

Utbredelse

Slekten er utbredt i Mellom- og Sør-Amerika sør til Bolivia.
Yasmina Khadra

Pseudonym

Mohammed Moulessehoul ga ut seks romaner i Algerie under sitt eget navn. Men i 1988 krevde hans militære arbeidsgiver at en militær komité skulle få lese og sensurere manuskriptene før trykking. Dette kunne han ikke akseptere. Da foreslo Moulessehouls hustru Yasmina Khadra at han skulle publisere framtidige bøker under hennes navn. Også etter at han forlot militæret og bosatte seg i Frankrike fortsatte han å benytte samme forfatterpseudonym.
Hanne Moe Bjørnbet

Bakgrunn og politisk virke

Bjørnbet er født og oppvokst på Byåsen i Trondheim, og var i 1997-2000 elev ved Heimdal videregående skole.
Som 16-åring ble Bjørnbet i 1997 aktiv i AUF i Trondheim, og ved årsmøtet i 1999 ble hun valgt til leder av AUF-laget. Hun satt som leder for AUF i Trondheim i perioden 1999-2001 før hun i perioden 2002-2004 satt som leder av AUF i Sør-Trøndelag. Ved AUFs landsmøte i 2004 ble Bjørnbet valgt som medlem av AUFs sentralstyre, en rolle hun hadde i 6 år frem til 2010. Bjørnbet var blant annet aktiv på Eva Kristin Hansens side under AUFs lederstrid i 2002.
Bjørnbet har tidligere vært folkevalgt i Trondheim Bystyre, og ble etter Arbeiderpartiets valgseier ved fylkestingsvalget i Trøndelag i 2011 valgt til utvalgsleder for kultur. I perioden 2013-2017 var Bjørnbet utvalgsleder for utdanning, før hun etter sammenslåinga av trøndelagsfylkene den 1. januar 2018 ble valgt til hovedutvalgsleder for utdanning i Trøndelag fylke. Bjørnbet har vært leder av Trondheim Arbeiderparti siden 2013.
Curium

Historie

Curium ble fremstilt første gang i 1944 av Glenn T. Seaborg, Ralph A. James, og Albert Ghiorso ved Berkeley-universitetet i California, USA. Forskergruppen døpte det nye grunnstoffet «curium» etter ekteparet Pierre og Marie Curie som ble berømte for oppdagelsen av radium og sitt arbeide med radioaktivitet. Curium i målbar mengde ble fremstilt for første gang i 1951 av Perlman og Werner som ved nøytron-bombardement av ²⁴¹Am (americium) fremstilte 40 μg ²⁴²Cm. 
Curium var det tredje transurane grunnstoffet som ble oppdaget, selv om det er det fjerde i rekken av disse stoffene.

Egenskaper

Curium er et radioaktivt og giftig metall som tilhører aktinoidene. Det har kjemiske likhetstrekk med gadolinium, dog med en mer kompleks krystallstruktur. I metallisk form er curium sølvhvitt av utseende. Det er reaktivt og er mer elektropositivt enn aluminium. De fleste curium-isotopene avgir alfastråling.
Curium akkumuleres i benbygningen i levende organismer, og alfastrålingen ødelegger benmargen – noe som i sin tur medfører stans i produksjonen av røde blodlegemer.

Isotoper

Curium har ingen stabile isotoper. 20 isotoper er kjent hittil, og de mest stabile av disse er ²⁴⁷Cm med halveringstid 15,6 millioner år, ²⁴⁸Cm med halveringstid 340 000 år, ²⁵⁰Cm med halveringstid 9 000 år, ²⁴⁵Cm med halveringstid 8 500 år, ²⁴⁶Cm med halveringstid 4 730 år, ²⁴³Cm med halveringstid 29,1 år, og ²⁴⁴Cm med halveringstid 18,1 år. Alle de resterende isotopene har halveringstider kortere enn 1 år, og de fleste kortere enn 3 døgn. Isotopene ²⁴⁰Cm, ²⁴²Cm, ²⁴³Cm, ²⁴⁴Cm, ²⁴⁵Cm, ²⁴⁶Cm, ²⁴⁸Cm kan nedbrytes ved spontan kjernespalting (fisjon).
CAS-nummer: 7440-51-9

Forekomst

Curium forekommer ikke naturlig, men fremstilles kunstig. Det finnes i små mengder i brukt reaktorbrensel. ²⁴⁴Cm er til salgs for 100 USD per mg

Anvendelse

Curium har få praktiske bruksområder i dag, men det forskes på å benytte stoffet i radioisotopgeneratorer. ²⁴²Cm kan utvikle opp til 3 Watt varmeenergi pr. gram (W/g), men den korte halveringstiden på 160 dager gjør det uegnet som energikilde i permanenete kraftverk.  ²⁴⁴Cm er benyttet i alfapartikkel-røntgenspektrometrene (APXS) ombord i Marsroverne Spirit og Opportunity.
Synkronsvømming under samveldelekene 1986

Synkronsvømming under de britiske samveldeleker  1986. Synkronsvømming var en av flere sporter under de trettende samveldelekene som ble arrangert i Edinburgh i Skottland i perioden 24. juli til 2. august 1986. Det var første gangen som synkronsvømming var med på programmet i Samveldelekene. I lekene i 1986 ble det konkurrert i to øveler, solo og duet, kun for damer. Canada ble beste nasjon, de vant begge gullmedaljene.
Alois av Liechtenstein

Oppvekst

Prinsen vokste opp på slottet i Vaduz. Han gikk på grunnskole og gymnasium i Vaduz. Etterpå utdannet han seg til offiser i Storbritannia. Han studerte jus ved universitetet i Salzburg. Da faren ble fyrste i 1989 ble han arveprins. Siden 1996 bor han igjen i Vaduz og er ansvarlig for den fyrstelige formuen.
Lewiston Niagara vannkraftverk

Lewiston Niagara vannkraftverk er et pumpekraftverk ved elva Niagara River (St. Lawrence), beliggende i Niagara County, delstaten New York i USA. Det stod ferdig utbygd i 1961.
Kraftverket har en installert produksjonskapasitet på 240 MW, fordelt på tolv turbiner. Operatør er New York Power Authority.
Fallhøyden (hydraulig head) er på 33 meter.
New York Crystal Palace

New York Crystal Palace (norsk: Krystallpalasset) var en utstillingsbygning som ble reist til verdensutstillingen Exhibition of the Industry of All Nations, som fant sted i New York City i 1853.
Krystallpalasset var tegnet av Georg Carstensen i samarbeid med den tyske arkitekten Charles Gildemeister, og var inspirert av Crystal Palace som ble bygget i Hyde Park i London til Verdensutstillingen i 1851.
Bygningen hadde form som et gresk kors kronet med en kuppel som var 100 meter i diameter. I likhet med Crystal Palace i London var også denne bygningen konstruert hovedsakelig av glass og jern.
New York Crystal Palace ble ødelagt av en brann den 5. oktober 1858. Ingen menneskeliv gikk tapt under brannen, men tapet av eiendommen utgjorde mer enn $ 350 000.
Trygg Katalog

Trygg Katalog er en medlemsorganisasjon for katalogselskaper i Norge, og er et initiativ fra bransjen selv da mange næringsdrivende opplever at ikke alle følger god forretningsskikk. Organisasjonen skal sikre rettighetene til privat og offentlig virksomhet som kjøper profilering (eller annonserer) hos katalogselskapene.
Trygg Katalog har i samarbeid med Mediebedriftenes Landsforening (MBL) opprettet en nemnd som informerer om hvilke aktører som har forpliktet seg til å følge et sett med retningslinjer/kvalitetskrav. Disse kvalitetskravene skal sørge for at bedrifter som kjøper katalogoppføring hos medlemmer av Trygg Katalog vet at som minimum følges disse kravene. Bedrifter som forplikter seg til retningslinjene kan bruke stempelet Trygg Katalog. Dette vil gi kunder en kvalitetssikring og bidra til å rydde opp i markedet for slike tjenester.
Alle medlemsfirma forplikter seg blant annet til å ha oppdaterte brukertall tilgjengelig på den ukentlig oppdaterte topplisten fra TNS Gallup.
NXP

Nekro XP (NXP) er et soloprosjekt og kunstnerisk pseudonym for Tore Nilsen, etter 1993 Tore Stemland.
Som musikalsk soloprosjekt har han beveget seg mest innenfor eksperimentell musikksjangere som avant-garde musikk, industrimusikk og tildels vært inspirert av futuristisk musikk. Han hadde sin første konsert som NXP på Nødutgangfestivalen på Gimle i Bodø 12. juni 2008 i samspill med Anders Moe. Etter det flere konserter som soloartist og i duo med The Dead Player og Ronny Wærnes ved flere annledninger. Som NXP har han tidligere medvirket i Psykisk tortur, Asod dvi, Terror for Jesus og Muggen granitt.
Ballylumford kraftverk

Ballylumford kraftverk er to sammenbygde varmekraftverk ved Antrim i Nord-Irland i det nordvestlige Storbritannia. Det har en installert produksjonskapasitet på 1 510 MW, fordelt på 3 x 120 MW og 3 x 200 MW, med dampturbiner, og en nyere gassblokk (Ballylumford gasskraftverk) på 550 MW med 2+1 gassturbiner fra Ansaldo. Brenselkilden er fyringsolje og naturgass. Anlegget ble utbygd omkring årene 1968–1975, mens gassblokken er fra 2000-2003. Operatør er selskapet Premier Power Ltd.
Simone Giertz

Biografi

Som barn ble Giertz inspirert av seriefiguren Petter Smart, før hun begynte å konstruere sine egne roboter. Da hun ble eldre studerte hun dataprogrammering og teknisk fysikk. Simone Giertz er datter av programleder Caroline Giertz.
Hun driver en Youtubekanal hvor hun viser frem oppfinnelsene sine, som ofte fremstår som komiske, ubrukelige og ikke løser noen reelle problemer. Idet populariteten hennes økte, fikk hun tittelen «The Queen of Shitty Robots». Siden den gang har hun medvirket i ulike tv-programmer og medier verden rundt.
I 2016 begynte Giertz å jobbe med Tested.com i San Francisco. I 2017 ledet hun TV-programmet «Manick» på TV6 sammen med komikeren Nisse Hallberg. Konseptet var å underholde, og de testet ut overdrevne og til dels ubrukelige løsninger på ulike verdensproblemer.
I april 2018 nådde hun en million abonnementer på Youtube. På en TED-konferanse i april 2018 fortalte hun hvorfor man bør konstruere ubrukelige ting. Alt handler om å ha det gøy og skapergleden. Det bør ikke ha noe å si om det er ubrukelige ting og «shitty robots».
VM i skiflyging 1990

Bakken

Vikersundbakken ble utbygd til K175 foran mesterskapet. Før VM var bakkerekorden 163 meter, satt av Piotr Fijas (Polen ) 15. februar 1986. Under mesterskapet satte Matti Nykänen (Finland) og Dieter Thoma (Vest-Tyskland) ny bakkerekord med 171 meter.
Torpingen

Torpingen var en lokal avis for Torpa. Den ble startet av lærer Rasmus Konstad og gbr Anders Sollien i 1881. Det ble dannet et interesseselskap bestående av ti personer i tillegg til de to som hadde ideen. Abonnementet kostet kr 1.10 pr år for innenbygdsboende.Første nummer kom ut 3. mai 1881.
Tanken bak en lokal avis var både å opplyse og være et talerør for folk flest i bygda. Bladet hadde ingen nyheter utenfor Torpa. Men det ble diskutert bygdeaffærer og politikk, samt skrevet bygdehistorier.
Sitat: "Et frisindet lokalblad for Nordre Land, udkommer i Torpen hver 14de dag og koster for inneværende aar kr 1.10. For udenbygdsboende med tilæg af porto kr 1.50. Bekjentgjørelser koster for averterende inden præstegjeldet 5 øre og for udenbygdsboende 10 øre pr petitlinje forholdsvis mere for større bogstaver. Ekspedisjonen er i Folkvang, Torpen. Enhver som vil skrive i bladet har ret til aa bruke bygdemaal, landsmaal eller almindeligt bokmaal."
Bladstyrer var Rasmus Konstad og medhjelper var Anders Sollien. Avisa ble trykket hos boktrykker Lange på Gjøvik. Da Konstad hadde vært bladstyrer i to år, sa han opp, da det ble for mye arbeide og ingen lønn. Deretter tok Anders Sollien over som bladstyrer i to år for samme lønnen (!) Etter disse to årene var avisa skyldig trykkeriet 109 kr. Dette betalte A. Sollien av egen lomme. Dermed var avisa Torpingen historie.
Simile

Simile er et virkemiddel der man sammenligner noe med noe annet. Hensikten er å gi leserne en klarere oppfatning av det som beskrives, å skape indre bilder hos leseren. Det er vanlig i de fleste sjangrer, og spesielt dikt, der det er mye brukt. Metafor og sammenligning er beslektede troper.
Virkemiddelet kan uttrykkes på ulike måter. Eksempel: som, lik, liksom, slik. Det er også mulig å lage sammenligninger ved bruk av komparativ. Når Bjørnson i Norge, Norge sier «øer omkring som fugleunger», bruker han et bilde fra dyreriket for å karakterisere den norske skjærgarden.
Senter for molekylærbiologi og nevrovitenskap

Senter for molekylærbiologi og nevrovitenskap var et senter for fremragende forskning ved Universitetet i Oslo (UiO) og Rikshospitalet, Oslo universitetssykehus. Senteret ble etablert i 2003 med finansiering for en tiårsperiode av Norges forskningsråd, og ble avsluttet i 2013. Senterledere var professor Ole Petter Ottersen (2002-2009) og professor Tone Tønjum (2009-2013).
Senterets mål var å ta en ledende rolle i utforskningen av hvilken betydning mekanismer for DNA-reparasjon og genomvedlikehold har for å forhindre nevrologiske sykdommer og aldring av hjernen.
Senteret bestod av 11 forskningsgrupper hvorav fem er knyttet til Mikrobiologisk avdeling ved Rikshospitalet, Oslo universitetssykehus, fem er knyttet til Institutt for medisinske basalfag ved UiO, og en er knyttet til Institutt for molekylær biovitenskap (IMBV) ved UiO. Totalt er nærmere 200 personer tilknyttet senteret.
Hvert år utgikk det flere doktorgrader fra senteret og forskerne ved senteret fikk publiseret en rekke vitenskapelige publikasjoner. Dessuten arrangerte senteret vitenskapelige møter, seminarer og kurs. Senterets engelske navn var Centre for Molecular Biology and Neuroscience (CMBN).
Wörlitz park

Historie

Parken ble anlagt i opplysningstiden, nærmere bestemt mellom 1769 og 1773 og utvidet frem til 1813. Den regnes som en av de første og er blant de største tyske landskapsparker etter engelsk forbilde. Fyrstens mål med parkanleggene var å vise at herskeren har et dannelsesoppdrag overfor undersåttene, at mennesket er tilværelsens midtpunkt og at skjønnhet bør ha en praktisk nytteverdi. Dannelsesoppdraget omfattet bl.a. arkitektur, landskapsarkitektur og landbruk.
Parken var med alle bygninger og slottet offentlig tilgjengelig allerede ved etableringen. To unntak fra dette var Graue Haus (det grå huset) og Roseninsel (roseøya) som skulle være steder der hans hustru, fyrstinne og senere hertuginne Luise av Brandenburg-Schwedt skulle kunne trekke seg tilbake.
Parken er lagt til en sidearm til Elben. Den omfatter 1125 dekar og grenser til byen Wörlitz.
Bygningene i parken er hovedsakelig oppført av arkitekt Friedrich Wilhelm von Erdmannsdorff (1736–1800). Slottet er det første i klassisistisk stil i Tyskland. Parken er tegnet av hoffgartner Johann Friedrich Eyserbeck.
Anlegget er godt vedlikeholdt og ble i 2000 som en del av Parkanlegget i Dessau-Wörlitz oppført på UNESCOs liste over verdens kulturarv.